เงินบาทปิดตลาด31.93ต่อเหรียญสหรัฐ
เงินบาทปิดตลาด 31.93 บาทต่อเหรียญสหรัฐ ขึ้นไปทดสอบระดับแข็งค่าสุด 31.90 บาท เศรษฐกิจสหรัฐน่าห่วง
9 ส.ค. 2553

เงินบาทปิดตลาด 31.93 บาทต่อเหรียญสหรัฐ ขึ้นไปทดสอบระดับแข็งค่าสุด 31.90 บาท เศรษฐกิจสหรัฐน่าห่วง 
นักค้าเงินจากธนาคารกสิกรไทย กล่าวว่า เงินบาทปิดที่ระดับ 31.93 บาทต่อเหรียญสหรัฐ จากเปิดตลาด 31.32 บาทต่อเหรียญสหรัฐ ถือเป็นการเปิดตลาดกระโดดจากการปิดตลาดวันที่ 6 ส.ค. ซึ่งเงินบาทอยู่ที่ระดับ 32.04 บาทต่อเหรียญสหรัฐ โดยระหว่างวันเงินบาทแข็งค่าต่อเนื่อง ขึ้นไปทดสอบแข็งค่าสุด 31.90 บาทต่อเหรียญสหรัฐ ซึ่งถือเป็นเป็นการแข็งค่ามากสุดตั้งแต่เดือนพ.ค. 2551
สาเหตุที่เงินบาทแข็งค่าต่อเนื่อง เกิดจากตัวเลขการจ้างงานของสหรัฐที่ออกมาล่าสุดในวันที่ 6 ส.ค. ยังอ่อนแอ และจะยังเป็นปัจจัยถ่วงการขยายตัวของการใช้จ่ายผู้บริโภคสหรัฐในระยะถัดไป โดยอัตราการว่างงานยังคงมีระดับสูงที่ 9.5% ในเดือน ก.ค. ขณะที่การจ้างงานปรับลดลงเป็นเดือนที่ 2 ติดต่อกัน หลังผลบวกระยะสั้นจากการจ้างงานเพื่อสำรวจสำมะโนประชากรของภาครัฐหมดลง ซึ่งอัตราการว่างงานในเดือน ก.ค. ปรับตัวลดลงมากกว่าที่คาดไว้ 2 เท่า
ขณะที่การฟื้นตัวของภาคอสังหาริมทรัพย์สหรัฐอ่อนแรงลง หลังขาดแรงสนับสนุนจากมาตรการลดหย่อนภาษี โดยดัชนีชี้วัดยอดทำสัญญาซื้อบ้านที่รอปิดการขายเดือน มิ.ย. ลดลงมาที่ระดับ 75.7 ซึ่งต่ำสุดเป็นประวัติการณ์นับจากมีการจัดทำดัชนีในปี 2544 ขณะที่เครื่องชี้อื่นๆ ทั้งยอดขายบ้านใหม่ และยอดขายบ้านมือสอง ก็ล้วนแสดงสัญญาณการชะลอตัวลง